Document ID: 32011D0069

NEUVOSTON PÄÄTÖS 2010/69/YUTP,
annettu 31 päivänä tammikuuta 2011,
tiettyihin Valko-Venäjän virkamiehiin kohdistettavista rajoittavista toimenpiteistä annetun neuvoston päätöksen 2010/639/YUTP muuttamisesta
EUROOPAN UNIONIN NEUVOSTO, joka
ottaa huomioon Euroopan unionista tehdyn sopimuksen ja erityisesti sen 29 artiklan
sekä katsoo seuraavaa:
(1)
Neuvosto hyväksyi 25 päivänä lokakuuta 2010 päätöksen 2010/639/YUTP tiettyihin Valko-Venäjän virkamiehiin kohdistettavista rajoittavista toimenpiteistä (1).
2)
Ottaen huomioon Valko-Venäjällä 19 päivänä joulukuuta 2010 pidettyihin presidentinvaaleihin liittyneen vilpin sekä poliittiseen oppositioon, kansalaisyhteiskuntaan ja itsenäisten tiedotusvälineiden edustajiin suunnatut väkivaltaiset tukahduttamistoimet, päätöksen 2010/639/YUTP 1 artiklan 1 kohdan b ja c alakohdassa tarkoitettuihin henkilöihin kohdistuvat keskeytetyt matkustusrajoitukset olisi otettava uudelleen käyttöön.
(3)
Rajoittavia toimenpiteitä olisi kohdistettava myös vaaliprosessiin liittyvästä vilpistä ja oppositioon suunnatuista tukahduttamistoimista vastuussa oleviin henkilöihin.
(4)
Lisäksi päätöksessä 2010/639/YUTP olevissa liitteissä I, II, III ja IV lueteltuihin tiettyihin henkilöihin liittyviä tietoja olisi päivitettävä.
(5)
Neuvosto tarkastelee säännöllisesti uudelleen Valko-Venäjän tilannetta ja arvioi, ovatko Valko-Venäjän viranomaiset edistyneet demokratian arvojen, ihmisoikeuksien ja perusvapauksien, mukaan lukien ilmaisun ja tiedotusvälineiden vapaus sekä kokoontumisen ja poliittisen järjestäytymisen vapaus, ja oikeusvaltion periaatteiden kunnioittamisessa.
(6)
Päätöstä 2010/639/YUTP olisi muutettava vastaavasti,
ON HYVÄKSYNYT TÄMÄN PÄÄTÖKSEN:
1 artikla
Muutetaan päätös 2010/639/YUTP seuraavasti:
1.
Lisätään 1 artiklan 1 kohtaan seuraava d alakohta:
”d)
vaaleja koskevien kansainvälisten sääntöjen loukkaamisesta Valko-Venäjällä 19 päivänä joulukuuta 2010 pidetyissä presidentinvaaleissa sekä kansalaisyhteiskuntaan ja poliittiseen oppositioon suunnatuista tukahduttamistoimista, mukaan lukien heitä lähellä olevat henkilöt, ja jotka luetellaan liitteessä III A.”
2.
Korvataan 2 artikla seuraavasti:
”2 artikla
1. Jäädytetään kaikki niille henkilöille, jotka ovat vastuussa
a)
vaaleja koskevien kansainvälisten sääntöjen loukkaamisesta Valko-Venäjällä 19 päivänä maaliskuuta 2006 pidetyissä presidentinvaaleissa sekä kansalaisyhteiskuntaan ja demokraattiseen oppositioon suunnatuista tukahduttamistoimista, mukaan lukien heitä lähellä olevat luonnolliset henkilöt, oikeushenkilöt, yhteisöt ja elimet, ja jotka luetellaan liitteessä IV, e kuuluvat sekä niiden omistuksessa, hallussa tai määräysvallassa olevat varat ja taloudelliset resurssit;
b)
vaaleja koskevien kansainvälisten sääntöjen loukkaamisesta Valko-Venäjällä 19 päivänä maaliskuuta 2006 pidetyissä presidentinvaaleissa sekä kansalaisyhteiskuntaan ja demokraattiseen oppositioon suunnatuista tukahduttamistoimista, mukaan lukien heitä lähellä olevat luonnolliset henkilöt, oikeushenkilöt, yhteisöt ja elimet, ja jotka luetellaan liitteessä III A, kuuluvat sekä niiden omistuksessa, hallussa tai määräysvallassa olevat varat ja taloudelliset resurssit.
2. Varoja tai taloudellisia resursseja ei saa suoraan tai välillisesti asettaa kyseisten liitteessä III A tai IV lueteltujen henkilöiden saataville tai hyödynnettäviksi.”
3.
Korvataan 3 artiklan 1 kohdan a alakohta seuraavasti:
”a)
ovat tarpeen liitteessä III A tai IV lueteltujen henkilöiden ja heidän huollettavinaan olevien perheenjäsenten perustarpeiden tyydyttämiseksi, mukaan lukien menot, jotka aiheutuvat elintarvikkeiden hankinnasta, vuokrasta tai asuntolainasta, lääkkeistä ja sairaanhoidosta, veroista, vakuutusmaksuista tai julkisten palvelujen käytöstä;”
4.
Korvataan 3 artiklan 2 kohta seuraavasti:
”2. Edellä olevaa 2 artiklan 2 kohtaa ei sovelleta seuraaviin jäädytetyille tileille lisättäviin määriin:
a)
näistä tileistä kertyvät korkotulot tai muut tuotot; tai
b)
sellaisista sopimuksista tai velvoitteista johtuvat maksut, jotka tehtiin tai jotka syntyivät ennen sitä päivää, josta lähtien yhteisen kannan 2006/276/YUTP tai tämän päätöksen säännöksissä tarkoitetut rajoittavat toimenpiteet ovat koskeneet kyseessä olevia tilejä,
edellyttäen, että kyseisiin korkotuottoihin, muihin tuottoihin ja maksuihin sovelletaan edelleen tämän päätöksen 2 artiklan 1 kohdan a ja b alakohtaa.”
5.
Korvataan 4 artiklan 1 kohta seuraavasti:
”1. Neuvosto hyväksyy Valko-Venäjän poliittisen tilanteen edellyttämiä muutoksia liitteissä I, II, III, III A, IV ja V oleviin luetteloihin jäsenvaltion tai unionin ulkoasioiden ja turvallisuuspolitiikan korkean edustajan ehdotuksesta.”.
6.
Kumotaan 7 artiklan 3 kohta.
7.
Korvataan päätöksen 2010/639/YUTP liitteet I, II, III ja IV tämän päätöksen liitteissä I, II, III ja IV olevilla teksteillä.
8.
Tämän päätöksen liitteen V teksti lisätään päätöksen 2010/639/YUTP liitteeksi III A.
2 artikla
Tämä päätös tulee voimaan päivänä, jona se hyväksytään.
Tehty Brysselissä 31 päivänä tammikuuta 2011.

Labels: 10
18
11
5